C 184/64
BG
Официален вестник на Европейския съюз
25.5.2023 г.
Становище на Европейския икономически и социален комитет относно Предложение за препоръка на Съвета относно адекватен минимален доход, гарантиращ активно приобщаване (COM(2022) 490 final — 2022/0299 (NLE)) (2023/C 184/12)
Докладчици: Jason DEGUARA и Paul SOETE
Искане за консултация
Европейската комисия, 25.11.2022 г.
Правно основание
член 304 от Договора за функционирането на Европейския съюз
Компетентна секция
„Заетост, социални въпроси и гражданство“
Приемане от секцията
8.3.2023 г.
Приемане на пленарна сесия
22.3.2023 г.
Пленарна сесия №
577
Резултат от гласуването („за“/„против“/„въздържал се“)
143/00/08
1.
Заключения и препоръки 1.1.
ЕИСК приветства съдържанието на препоръката, по-специално прилагането на реалистични и достатъчни критерии за определяне на равнището на адекватност и достъпност на минималния доход, правната гаранция за това и системата за докладване, както и признаването от страна на Европейската комисия на необходимостта от активна социална политика и по-нататъшни действия за борба с бедността в целия ЕС. 1.2.
Необходимо е да се приеме подход, основан на правото на всеки на адекватен минимален доход, при който никой не е изоставен, който не прилага прекалено ограничителни критерии и се измерва точно, за да се гарантира неговата ефективност. 1.3.
Справянето с бедността и неравенството по отношение на доходите е важно не само от съображения за социална справедливост, но и за подпомагане на икономическия растеж.
В този контекст следва да се отбележи и цялостният стабилизиращ ефект на системите за минимален доход за икономиката. 1.4.
Правото на държавите членки да определят принципите на своите социални системи, допълващите компетенции на ЕС и държавите членки и пълноценното използване на инструментите на Договора за ЕС следва да бъдат водещите принципи за всяко действие на Съюза в областта на социалната закрила. 1.5.
Качествената и устойчива заетост е най-добрият начин за излизане от бедността и социалното изключване.
Същевременно гарантирането, че повече хора участват на приобщаващ и качествен пазар на труда, спомага за финансирането на системите за социална закрила и по-добрата им финансова устойчивост. 1.6.
Понастоящем в много държави членки определянето и равнището на обезщетенията за минимален доход не се основават на стабилна методика или не са свързани със статистически обосновани показатели, отразяващи приличен и достоен живот.
Първата стъпка е да се създаде такъв вид методология и да се вземат предвид различните източници на доходи и конкретните положения на домакинствата. 1.7.
ЕИСК настоява, че е необходимо минималните доходи да се поддържат в съответствие с инфлацията, особено с оглед на нарастването на разходите за живот по отношение на храните и енергията, и че това следва да се извършва редовно с подкрепата на организациите на гражданското общество, социалните партньори и организациите за социално подпомагане. 1.8.
За постигането на целите на препоръката е необходим непрекъснат мониторинг на изпълнението на политиките за подпомагане на доходите и другите политики за социална закрила, които гарантират активното приобщаване.
Докладите за напредъка на държавите членки следва да се изготвят с участието на съответните организации на гражданското общество и организации за социално подпомагане, както и на социалните партньори, или техните доклади следва да бъдат редовно разглеждани от механизма за мониторинг на Комисията, както е посочено в препоръката на Съвета.